བདག་བཅིངས་པས༔ གང་ལ་ཞེན་ཅིང་ཆགས་པའི་ལྕགས་སྒྲོག་ཁྲོལ༔ སྣང་སེམས་བྱ་བྱེད་འཛིན་པའི་རྩ་བ་ཕུད༔ མི་རྟག་རྒྱུན་དུ་དྲན་པས་རྟག་རྩིས་

སྤོངས༔ བྱར་མེད་ལྷུག་པར་གནས་པས་ལས་ཀུན་སྒྲུབས༔ སྣང་བ་སྒྱུ་མར་ཤེས་པས་བྱ་བྱེད་བོར༔ སྟོང་པ་ཕྱོགས་ཆ་མེད་པས་བདེ་ཆེན་འཐོབ༔ གང་ཤར་རྩོལ་སྒྲུབ་མེད་པས་བྱང་ཆུབ་ལམ༔ རྒྱ་རྒྱ་རྒྱ༔
རྡོ་རྗེ་ཕག་མོས་གསུངས་པའི་དོན༔ ཕྱི་ནང་གསང་བའི་བཀའ་དང་མཐུན་པ་ཡི༔ བྱིན་གྱིས་བརླབས་པའི་རྟག་བརྒྱད་རྒྱུན་དུ་བཅང་༔ ཞེས་གསུངས་པས༔ ཕྱི་རྟགས་གཙང་མའི་རྒྱུ་ལ་བཙོ་མའི་མདོག༔
འདི་འཆང་དོན་ཆེན་འགྲུབ་པས་རིན་ཆེན་དབྱིབས༔ རྩ་བཞི་སྡོམ་པར་གནས་པས་གྲུ་བཞི་པ༔ དགེ་བཅུའི་དོན་ལ་དགོངས་པས་སོར་བཅུའི་ཞེང་༔ ཚད་མེད་བཞི་དང་ལྡན་པས་ཕྱག་རྒྱ་བཞི༔ དུས་བཞི་དྲན་
པས་རྒྱས་འདེབས་རྒྱ་གྲམ་མཛད༔ ཚུལ་ཁྲིམས་གོས་ཀྱིས་དཔུང་པ་གཡོན་ནས་བརྒྱན༔ ྅྅྅྅྅྅྅ རྡོ་རྗེ་ཕག་མོས་གསུངས་པའི་དོན༔ རྒྱ་འདི་གཏད་དོ་དམ་ལ་གནས་པ་ཆོངས༔ ཞེས་གསུངས་
པས༔ དུས་དང་གཟའ་སྐར་རྟེན་འབྲེལ་ཚོགས་པའི་དུས༔ དཀོན་མཆོག་གསུམ་གྱི་རྟེན་ལ་མཆོད་པ་འབུལ༔ སྡིག་བཤགས་དགེ་ལ་དད་པས་སེམས་བསྐྱེད་དེ༔ འདུལ་བ་ལུང་ལྟར་བསླབ་པ་ནོད་པར་བྱ༔
ཁས་བླངས་བཞིན་དུ་སྡོམ་ལ་གནས་པར་མཛོད༔ གལ་ཏེ་ཉམས་ན་གནོང་འགྱོད་སེམས་ཀྱིས་བཤགས༔ བསླབ་བྱ་ཡུན་དུ་མི་འདོར་མྱུར་དུ་བླང་༔ རྟགས་ཀྱི་རྒྱ་འདི་བརྡ་རུ་ཤེས་པའོ༔ གཙང་མའི་རྒྱུ་འདི་

༄༅༔ ༔སྡིག་སྒྲིབ་དག་བྱེད་རྟགས༔ རིན་ཆེན་དབྱིབས་ནི་འདི་ཕྱིའི་དོན་གྲུབ་རྟགས༔ བཙོ་མའི་མདོག་ནི་སྟོན་པའི་འཁོར་གྱི་རྟགས༔ དཀྱུས་སུ་ཁྲུ་བཞི་དུག་བཞི་སྲུང་བྱེད་རྟགས༔ ཞེང་
དུ་སོར་བཅུ་དགེ་བཅུ་སྤྱོད་པའི་རྟགས༔ རྡོ་རྗེ་བཞིས་མཚན་ཚད་མེད་བཞི་སྤྱོད་རྟགས༔ ཐུགས་ཀར་རྒྱ་གྲམ་ཐུན་བཞིའི་རྣལ་འབྱོར་རྟགས༔ གཡོན་ནས་བརྒྱན་པ་ཚུལ་ཁྲིམས་གོས་ཀྱི་རྟགས༔ རྟགས་འདི་
དྲན་མཐོང་བཅངས་དུས་ལོག་སྤྱོད་དོར༔ ྅྅྅྅྅྅྅྅ ྅྅྅྅྅྅྅࿙ཕྱིའི་བརྒྱད་པོའི་རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ ཕྱིའི་དམ་ཚིག་ཐུན་མོང་བསླབ་པ་བཞི༔ གཙང་མའི་རིགས་
སྤྱོད་མི་མཐུན་ཁ་ཟས་སྤང་༔ ཞེས་གསུངས་པས༔ སྲོག་གཅོད་མ་བྱིན་ལེན་དང་རྫུན་དུ་སྨྲ༔ འདོད་ལོག་གཡེམ་པ་རྩ་བའི་སྐྱོན་བཞི་སྲུངས༔ ཤ་ཁྲག་ཆང་དང་ཉ་ཤ་སྒོག་ཙོང་དང་༔ རྒྱགས་ཕྱིར་ཁེངས་
ཕྱིར་རྔམས་པའི་ཟས་རྣམས་སྤང་༔ ཁྲུས་དང་གཙང་སྦྲའི་སྤྱོད་པས་ལུས་སྤྱོད་གཟབ༔ རྡོ་རྗེ་ཕག་མོས་གསུངས་པའི་དོན༔ དམ་ཚིག་གསུམ་དང་དྲུག་ལ་གནས་ཤིང་བསྲུང་༔ ཞེས་གསུངས་པས༔
མཆོག་གསུམ་བླ་མ་གྲོགས་ལ་བཀུར་སྟི་བསྐྱེད༔ རིགས་ལྔ་འདུས་པ་དྲུག་གི་དམ་ཚིག་ནི༔ གུས་པས་མཆོད་དང་ཡི་རང་དད་པས་སྤེལ༔ སེམས་ཅན་བསྒྲལ་དང་གྲོལ་དང་དབུགས་དབྱུང་དང་༔ མྱ་ངན་

འདས་ལ་འཁོད་དང་ལྷག་བསམ་བསྐྱེད༔ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ དམ་མེད་དམ་ལས་འདས་པའི་སྐྱེ་བོ་ལ༔ གསང་སྔགས་ཐབས་ཀྱིས་གབ་ཅིང་སྦ་བར་བྱ༔ ཞེས་གསུངས་
པས༔ སྙིགས་མའི་དུས་ན་དམ་ལ་གནས་པ་དཀོན༔ དམ་མེད་གསང་སྔགས་སྣོད་དུ་མི་རུང་ཞིང་༔ དམ་ཉམས་མཚམས་མེད་ལྔ་ལ་སྤྱོད་པ་ལ༔ གསང་བ་སྒྲོགས་པ་འདི་ཕྱི་ཕུང་བའི་རྒྱུ༔ རྣ་བའི་བུ་གར་
ཐོས་ཚེ་ཉམས་པར་འགྱུར༔ དམ་རྫས་གསང་བའི་ཡོ་བྱད་ཐམས་ཅད་ཀུན༔ མཐོང་བར་མི་བྱ་སྤྱད་པར་མི་བྱའོ༔ གལ་ཏེ་སྐྱེ་བོ་ཐབས་ཀྱིས་འདྲེན་པའི་ཚེ༔ དང་པོ་རྒྱུ་འབྲས་ཆོས་ཀྱིས་ངེས་ཤེས་བསྐྱེད༔
གཉིས་པ་དག་བྱེད་ཁྲུས་ཀྱིས་སྒྲིབ་པ་སྦྱོངས༔ གསུམ་པ་གདུང་ཤུགས་དྲག་པོས་སྨོན་ལམ་ཐོབ༔ བྱང་ཆུབ་སེམས་དཔའི་སྤྱོད་དབང་རིན་པོ་ཆེ༔ འདི་ཡིས་འགྲོ་བ་ཐུགས་རྗེས་དྲང་བར་བྱེད༔ རྒྱ་འདི་
ཆོངས༔ རྡོ་རྗེ་ཕག་མོས་གསུངས་པའི་དོན༔ རྒྱ་འདི་གཏད་དོ་དམ་ལ་གནས་པར་ཆོངས༔ ཞེས་གསུངས་པས༔ ནང་གི་རྟགས་རྒྱ་རྡོ་རྗེ་རྩེ་ལྔས་བརྒྱན༔ མི་འབྲལ་རང་གི་སྙིང་གར་སྦས་ཤིང་གདབ༔ རྡོ་
རྗེ་ཐེག་པ་ཆེན་པོའི་དོན་ལྡན་རྟགས༔ རྩེ་ལྔ་རྒྱལ་བ་རིགས་ལྔའི་རང་བཞིན་རྟགས༔ ཐུགས་ཀར་བརྒྱན་པས་འགྲོ་ལ་བརྩེ་བའི་རྟགས༔ སྦས་པའི་གསང་སྔགས་གབ་ཅིང་སྤྱོད་པའི་རྟགས༔ རྟགས་འདི་དྲན་རེག་

༄༅༔ ༔མཐོང་ཚེ་གསང་སྔགས་གབ༔ ྅྅྅྅྅྅྅ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ ནང་གི་དམ་ཚིག་རྩ་བ་གསུམ་ལ་སོགས༔ ཏིང་འཛིན་སྔགས་དང་ཕྱག་རྒྱ་
རྒྱུན་མི་བཅད༔ ཅེས་གསུངས་པས༔ དམ་ཚིག་སྤྱི་དང་བྱེ་བྲག་བསམ་ཡས་ཀྱང་༔ ལུས་ངག་ཡིད་གསུམ་བསྲུང་བྱ་རྩ་བར་འདུས༔ རྡོ་རྗེ་སློབ་དཔོན་ཕ་མ་མཆེད་ལྕམ་ལ༔ སྒོ་གསུམ་གུས་པས་བཀུར་སྟི་
རྒྱུན་དུ་བྱ༔ ཡི་དམ་ལྷ་ཡི་ཏིང་འཛིན་གསལ་བར་བསྒོམ༔ ཛཔྲ་དང་སྙིང་པོ་རྒྱུན་མི་འཆད་པར་བཟླ༔ མི་ནག་སྐྱེ་བོ་དམ་ལས་འགལ་བ་ལ༔ མ་རིག་འཆོལ་བར་གསང་སྔགས་བསྒྲག་མི་བྱ༔ རྒྱ་འདི་
ཆོངས༔ རྡོ་རྗེ་ཕག་མོས་གསུངས་པའི་དོན༔ དུས་བཞི་ཕྲིན་ལས་བཞི་དང་ངེས་པར་སྦྱར༔ ཞེས་གསུངས་པས༔ སྐྱ་རེངས་དང་པོ་ཤར་ནས་མདངས་ཆེན་བར༔ བདག་གི་ཚེ་དང་དབང་ཐང་རྒྱས་པའི་དུས༔
མགོན་པོ་ཚེ་དཔག་མེད་པའི་སྒྲུབ་པ་བྱ༔ དེ་ཡི་ཕྲིན་ལས་ཏིང་འཛིན་བསྙེན་པ་བཟླས༔ སྐྱེ་འཆི་མེད་པ་ཚེ་ཡི་དོན་ལ་ལྟོས༔ གསལ་བྱེད་ནམ་ལངས་ཉི་མ་དྲོས་ཀྱི་བར༔ བདག་གི་རྐྱེན་དང་བར་ཆད་ཞི་བའི་
དུས༔ སྒྲིབ་སྦྱོང་མན་ངག་གཅེས་པས་ཉམས་སུ་བླང་༔ དེ་ཡི་ཆོ་ག་ཏིང་འཛིན་བསྙེན་པ་བྱ༔ ཡུལ་གསུམ་དབྱེར་མེད་བཤགས་པའི་དོན་ལ་ལྟོས༔ ཉིན་ཕྱེད་ཡོལ་ནས་དམར་ཐག་བྱུང་གི་བར༔ བདག་གི་

སྣང་བ་དབང་དུ་འདུ་བའི་དུས༔ ཡིད་བཞིན་ནོར་བུ་བླ་མའི་སྒྲུབ་པ་བྱ༔ དེ་ཡི་གསོལ་འདེབས་མཆོད་འབུལ་སྙིང་པོ་བཟླས༔ རང་རིག་རང་གསལ་བླ་མའི་དོན་ལ་ལྟོས༔ ས་ནག་གུང་ནས་གཟའ་སྐར་
ཚོགས་ཀྱི་བར༔ བདག་གི་དགྲ་བགེགས་བར་ཆད་འདུལ་བའི་དུས༔ དམ་ཅན་བཀའ་སྲུང་རྣམས་ཀྱི་སྒྲུབ་པ་བྱ༔ དེ་ཡི་ཕྲིན་ལས་ཏིང་འཛིན་སྲོག་སྙིང་བཟླས༔ བདག་གཞན་མེད་པ་དྲག་པོའི་དོན་ལ་ལྟོས༔
བསྐང་གསོལ་ཡན་ལག་གསུམ་གྱིས་རྒྱས་པར་བྱ༔ འབྱུང་བ་དྲོས་ཆེན་དུས་སུ་སྔོན་འགྲོ་ནི༔ གཏོར་མ་བཏང་ཞིང་ཟས་ཀྱི་རྣལ་འབྱོར་བསྒོམ༔ ཟོས་རྗེས་མདོ་འདོན་ལ་སོགས་སྨོན་ལམ་བཏབ༔ ཉལ་དང་
ལང་དུས་ཡན་ལག་བདུན་པ་བྱ༔ དགོང་དུས་གསང་སྔགས་ནང་གི་ཕྲིན་ལས་བཏང་༔ ཚོགས་རོལ་ལྷག་མ་བཏང་ཞིང་བརྟན་མ་བསྔོ༔ ནམ་ཕྱེད་འབྱུང་བ་སྙོམས་ཕྱིར་གཉིད་ལོག་པས༔ ཉལ་ཚེ་ཏིང་འཛིན་
གསལ་བཏབ་དྲན་པས་ཉལ༔ སད་རྗེས་ལྷ་ཡི་ང་རྒྱལ་དྲན་པར་བྱ༔ ཞི་རྒྱས་དབང་དྲག་ལས་བཞི་གང་བྱེད་ཀྱང་༔ རིང་ཐུང་རྒྱས་བསྡུས་སྔགས་ནི་འབྲུ་བཅུའི་ཚད༔ རབ་ནི་དུས་བཞིར་སྟོང་ཕྲག་ལྔ་ལྔ་སྟེ༔
ཉིན་ཞག་གཅིག་ལ་ཉིས་ཁྲི་ཛཔྲ་ཏུ་འབུལ༔ འབྲིང་གིས་སུམ་སྟོང་ཐུན་བཞིར་བཟླས་པར་བྱ༔ ཉིན་ཞག་གཅིག་ལ་ཁྲི་དང་ཉིས་སྟོང་འབུལ༔ ཐ་མའང་ཉིས་སྟོང་ཐུན་བཞིར་འབུལ་བར་བྱ༔ ཉིན་ཞག་གཅིག་ལ་

༄༅༔ ༔ཛཔྲ་བསྙེན་སྟོང་ཕྲག་བརྒྱད༔ ལས་བཞི་བཤགས་པ་ཡི་དམ་བསྙེན་པ་རྣམས༔ བརྒྱ་རྩ་བཟླས་པས་དུས་བཞིའི་བསྙེན་པ་འགྲུབ༔ ཁ་སྐོང་མན་ངག་བསྙེན་པ་བདུན་བདུན་བཟླས༔
ཕྲིན་ལས་བསྙེན་པ་ལ་སོགས་ཅི་བྱེད་ཀྱང་༔ སྔོན་དུ་སེམས་བསྐྱེད་མཇུག་ཏུ་བསྔོ་བ་བྱ༔ དུས་མིན་བྱིན་གྱིས་མ་བརླབས་ཟས་སྐོམ་སྤང་༔ གོས་རྒྱན་ཕྲེང་བ་ལ་སོགས་ཡོ་བྱད་རྣམས༔ སྦྱངས་ཤིང་བྱིན་
གྱིས་བརླབས་ནས་སྤྱོད་པར་བྱ༔ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ ལུས་ངག་ཡིད་གསུམ་མི་འཁྱུག་གཟེར་གྱིས་གདབ༔ ཅེས་གསུངས་པས༔ སྒྲུབ་དང་མཆོད་དང་དགེ་ལ་བརྩོན་པའི་
ཚེ༔ ལུས་ཀྱི་བྱ་བ་སྤང་བ་རྣམ་པ་བཞི༔ བསྙེས་དང་བརྐྱང་དང་ཉལ་དང་རྒྱུག་པའོ༔ ལས་ལ་ངལ་ཅིང་བདེ་ལ་ཆགས་མི་བྱ༔ འདྲེན་སྡོམ་བསྟོད་པའི་ཐབས་ལ་བརྩོན་པར་གྱིས༔ སྐྱིལ་ཀྲུང་ཙོག་པུ་བསྐོར་
བ་ལ་སོགས་བྱ༔ ངག་གི་ལོ་དང་ཟླ་བ་ཞག་དང་དུས༔ སྔགས་དང་ཕྲིན་ལས་གཏོར་མའི་ཐུན་མཚམས་སུ༔ ཐ་མལ་གཏམ་གྱིས་བར་མ་ཆོད་པར་བྱ༔ ཐ་མལ་གཏམ་ལ་སྙིང་པོ་ཡོད་གྱུར་ན༔ བསྐལ་པ་
གྲངས་མེད་དུས་ནས་ཚེ་འདིའི་བར༔ ལུས་བཀོལ་ངག་སྨྲས་སེམས་ཀྱི་རྣམ་རྟོག་སྤེལ༔ དོན་མེད་འཁོར་བའི་ས་བོན་ཡིན་གྱི་སྤོང་༔ དཔེར་ན་ཉི་མ་ངག་ཏུ་བརྗོད་པའི་ཚེ༔ ཡིད་ཀྱི་ཡུལ་དུ་གསལ་བ་འབྱུང་

བ་བཞིན༔ ཕྲིན་ལས་གཏོར་མ་བསྙེན་པ་གང་བྱེད་ཀྱང་༔ མ་ཡེངས་དེ་ཡི་ཏིང་འཛིན་བརྟན་པར་གྱིས༔ གསང་སྔགས་བོན་གྱེར་མི་བྱ་ཚིག་དོན་སྡེབས༔ ཏིང་འཛིན་མེད་པའི་བསྙེན་སྒྲུབ་ཁྱི་སྐད་འདྲ༔
འཕྲལ་དུ་འཇུག་ཀྱང་དོན་མེད་ཡུགས་པ་རྐྱང་༔ ལུས་གཅུན་ངག་བཅད་སེམས་ཀྱི་རྟོག་པ་སྤང་༔ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ ལེ་ལོ་རྒོད་དང་རྨུགས་དང་ཐེ་ཚོམ་དང་༔ བར་ཆད་
བཟློག་ཅིང་བརྩོན་པས་བྱང་ཆུབ་སྒྲུབས༔ ཞེས་གསུངས་པས༔ ལེ་ལོའི་རྒྱུ་ནི་རེ་དོགས་བདག་འཛིན་ཡིན༔ རྒྱལ་པོ་ཡུལ་འཁོར་གཉེན་འདུན་ནོར་ལ་སོགས༔ བདག་ཉིད་ཞེན་ཅིང་འཐས་ཀྱིས་གཡེང་བ་
རྣམས༔ རང་ཉིད་འཆི་ཚེ་གང་གིས་ཕན་མི་འགྱུར༔ སྡར་མའི་པང་དུ་སྦྲུལ་བྱུང་ཇི་བཞིན་དུ༔ རེ་དོགས་འཁྲི་བ་ཞེན་ཆགས་རྦད་ཀྱིས་ཆོད༔ རྒོད་པ་ཕྱི་ཡི་ཡུལ་ལ་ཤོར་བ་སྟེ༔ སྣང་སྲིད་འཁོར་འདས་ཐམས་
ཅད་རང་སེམས་ཡིན༔ གང་ལ་འཕྲོ་བའི་ཡུལ་དེ་རང་སེམས་ཡིན༔ སྣོད་བཅུད་ཐམས་ཅད་རང་གི་སེམས་ལ་བསྡུ༔ སེམས་ཉིད་གཞི་རྩ་མེད་པའི་དོན་ལ་ལྟོས༔ ལྟ་མཁན་གཞན་ན་མེད་པས་གཟུང་འཛིན་
བྲལ༔ རྨུགས་པའི་རྒྱུ་ནི་མ་རིག་གཏི་མུག་སྟེ༔ རྐྱེན་ནི་ཤ་ཁྲག་ཆང་སོགས་སྡིག་པའི་ཟས༔ དམ་ཉམས་སྡིག་ཅན་གྲིབ་ཕོག་ཁ་རླངས་འདྲེས༔ མེ་དང་ཉི་མར་ཡུན་རིང་འདུག་པ་དང་༔ དྲག་ཤུལ་མ་

༄༅༔ ༔སྙོམས་ཕྱོགས་མེད་གཏམ་ལབ་པ༔ མདོར་ན་འབྱུང་བ་མ་སྙོམས་ལས་ཀུན་འབྱུང་༔ ལུས་དང་རིག་པ་གཟེངས་བསྟོད་ཤེས་པ་སྒྲིམ༔ བདུད་དང་འགོང་པོ་དམ་སྲིའི་བར་ཆད་
ཀྱིས༔ ཤིན་ཏུ་འཐིབས་ན་དྲག་སྔགས་ངར་ལྡན་བཟླས༔ ཟས་ཀྱང་ཚད་ལ་ཕབས་ཏེ་ཁ་ཚར་སྤང་༔ གསང་སྔགས་དམ་རྫས་བླང་བྱའི་རྫས་ཡིན་ཀྱང་༔ གཙང་དམེ་སྤང་བླང་མེད་པར་མ་རྟོགས་པར༔ ཤ་
ཁྲག་ཆང་ལ་བག་མེད་སྤྱོད་པ་སྤང་༔ བདུད་རྩི་རྣམ་ལྔ་སྨན་གྱི་དྲི་ཙམ་བླང་༔ ཐེ་ཚོམ་ཡིད་གཉིས་མེད་པར་བརྩོན་པས་བསྒྲུབ༔ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ ཕྱི་ནང་དམ་ཚིག་
ཉམས་ན་བསྐང་གསོ་བྱ༔ ཞེས་གསུངས་པས༔ གལ་ཏེ་ལས་དང་བག་ཆགས་ཤུགས་ཆེ་བས༔ འདུལ་སྡོམ་ཞིག་ན་བླངས་ཏེ་ཕྱི་ནས་སྡོམ༔ དམ་ཚིག་ཉམས་ན་བཤགས་པས་སོར་ཆུད་བྱ༔ དམ་བཅའ་
ཁས་བླངས་ཆགས་པ་ལ་སོགས་པ༔ མྱུར་དུ་བཤགས་ནས་ཡུན་དུ་མི་བཞག་གོ༔ སྡིག་སྒྲིབ་ལས་ལ་བཤགས་པ་རྒྱུ་འབྲས་དོན༔ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ ཉིན་ཞག་ལོ་ཟླ་ལ་
སོགས་རྒྱུན་དུ་སྦྱར༔ ཞེས་གསུངས་པས༔ དེ་ལྟར་མཁའ་འགྲོའི་ལས་རིམ་བསྒྲུབ་པ་ཡིས༔ ཞག་དང་ཟླ་བ་ལོ་རུ་འཕེལ་བའི་ཚེ༔ གང་བསྒྲུབས་གཞུང་གི་རྟགས་རྣམས་ངེས་པར་ཐོན༔ ལུས་ངག་ཡིད་

གསུམ་དགེ་བའི་ལས་ལ་སྤྱོད༔ ཐ་མལ་ཉོན་མོངས་བག་ཆགས་རིམས་ཀྱིས་སྦྱང་༔ བག་ཆགས་ཐམས་ཅད་དག་པས་ས་ལམ་བགྲོད༔ འདི་ལྟར་བརྩོན་པས་སྒྲུབ་པའི་སྐྱེས་བུ་རྣམས༔ ཨོ་རྒྱན་བདག་དང་
ཞལ་མཇལ་ལུང་བསྟན་ཐོབ༔ རྒྱ་འདི་ཆོངས༔ རྡོ་རྗེ་ཕག་མོས་གསུངས་པའི་དོན༔ རྒྱ་འདི་གཏད་དོ་དམ་ལ་གནས་པར་ཆོངས༔ ཞེས་གསུངས་པས༔ གསང་བའི་རྟགས་རྒྱ་རང་གི་སྤྱི་གཙུག་ཏུ༔ རལ་
པའི་ཐོར་ཅོག་རྡོ་རྗེ་རྩེ་ལྔའི་དབྱིབས༔ བླ་མའི་བྱིན་རླབས་སྒྲུབ་ཆེན་སྨན་དང་རྫས༔ རྒྱུན་དུ་བཅངས་པས་ཡོན་ཏན་བསམ་མི་ཁྱབ༔ སྤྱི་གཙུག་བདེ་བ་ཆེན་པོའི་དོན་མཚོན་རྟགས༔ རལ་པ་རྡོ་རྗེའི་དབྱིབས་
སུ་སྒྲེང་བ་ཡིས༔ གསང་སྔགས་རྡོ་རྗེ་ཐེག་པའི་རྒྱལ་མཚན་སྒྲེངས༔ ཆོས་ཀྱི་དབྱིངས་སུ་སྐལ་ལྡན་བགྲོད་པའི་རྟགས༔ རང་གི་བླ་མའི་བྱིན་རླབས་རྫས་བཅངས་པས༔ དངོས་གྲུབ་ཀུན་འབྱུང་རྡོ་རྗེ་སློབ་
དཔོན་དང་༔ མོས་གུས་དད་པས་མི་འབྲལ་རྩེ་གཅིག་འགྲོགས༔ གཉིས་མེད་དོན་རྟོགས་རོལ་པ་ཆེན་པོའི་རྟགས༔ རྟགས་འདི་དྲན་རེག་མོས་གུས་གདུང་ཤུགས་བསྐྱེད༔ རྒྱ་འདི་ཆོངས་ཤིག་སྐལ་ལྡན་
རིགས་ཀྱི་བུ༔ སྙིགས་མའི་དུས་ན་འདི་ཉིད་གནས་པའི་སར༔ སངས་རྒྱས་བསྟན་པའི་སྙིང་པོ་གནས་པ་ཡིན༔ བཀའ་བཞིན་སྤྱོད་པས་བདག་དང་སྐལ་བ་མཉམ༔ གསང་སྔགས་འཆོལ་བར་སྤྱད་དུས་འདི་

༄༅༔ ༔ཉིད་དང་༔ འཕྲད་ནས་བཀའ་བཞིན་སྒྲུབ་པའི་སྐྱེས་བུ་གཅིག༔ རི་བོ་བཀྲ་བཟང་མདུན་དུ་འབྱུང་བར་འགྱུར༔ དེ་ཉིད་ལས་མཚམས་སད་དུས་བདག་དང་མཇལ༔ འགྲོ་བ་འགའ་
ཞིག་སྨིན་ཅིང་གྲོལ་བར་འགྱུར༔ ཞེས་ཨོ་རྒྱན་གྱི་མཁན་པོ་པདྨ་འབྱུང་གནས་ཀྱིས༔ མ་འོངས་པའི་དོན་དུ་བྲག་རི་དུག་སྦྲུལ་སྤུངས་འདྲའི་སྐེད༔ བསེ་སྒྲོམ་སྨུག་པོར་བཅུག་ནས༔ དུག་སྦྲུལ་ནག་པོའི་རྒྱས་
བཏབ་སྟེ་སྦས་སོ༔ ྅྅྅྅ ྅྅྅྅ ྅྅྅྅྅྅྅྅྅྅྅྅྅྅྅ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་པའོ༔ ཨེ་མ་བདག་འདྲ་སངས་རྒྱས་སྙིང་པོ་ཡིས༔ བསྐལ་པར་དཀའ་སྤྱད་དམ་ཚིག་རིན་
ཆེན་གཏེར༔ རྒྱལ་བའི་དགོངས་བཅུད་ཌཱ་ཀིའི་སྙིང་ཁྲག་འདི༔ ཚེ་གཅིག་སངས་རྒྱས་མཆོག་གི་བདུད་རྩི་སྟེ༔ སྐལ་ལྡན་འགྲོ་བའི་དཔལ་དུ་ཨེ་མ་ཧོ༔ སརྦ་མངྒ་ལཾ།།